《吴明卿雪山冰井歌》
明代·王世贞

饶州磁缸莹不瑕，将乐块石霜𥓂砑。无烦世尊诵贝叶，何必玉女揽莲花。

左安雪山右冰井，凉思习习穿帷纱。殷红冽齿房陵李，沈绿沁腑青门瓜。

中间别有清凉宅，在君四大君不识。赤脚高凌一万层，辘轳直下三千尺。

中池之外无它润，太古以还唯一色。长安炙手殊可怜，骄日欲夺天公权。

须臾火尽灰欲冷，惟有寸心犹自燃。与君共饱冰雪意，高枕鼓跌庄生眠。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。